Jurinová, Erika, podpredsedníčka NR SR (2013-06-27):
Vážené kolegyne, kolegovia, vážená pani predsedajúca, dovoľte mi predniesť interpeláciu, mám dve interpelácie. Jedna je na ministra financií Petra Kažimíra a súvisí s podnetom, ktorý som dostala, s korupčným podnetom, ktorý som dostala od občana, a myslím si, že je dostatočne opodstatnený, a budem veľmi očakávať ako ministerstvo zareaguje na to, že dostatočne nekonalo pri vymáhaní svojej pohľadávky. Nedávno som bola upozornená občanmi na skutočnosť, že predmetné pozemky, o ktoré malo záujem mesto Námestovo, v roku 2006 ich chcelo odkúpiť v dražbe, ktorá sa uskutočnila 11. 7. 2006 s tým, že cena znalcom bola stanovená na 127-tisíc korún, avšak k prevodu na mesto nedošlo z dôvodu, že Okresný súd v Žiline tento príklad neschválil, sú v súčasnosti vo vlastníctve firmy – podľa mňa značne nastrčenej firmy – Univerzál Training BLK, s. r. o., Želovce, ako to vyplýva z listu vlastníctva 642. Pozemky predával likvidátor v mene bývalej ZŤS Strojárne Námestovo, a. s., kupujúcemu, pričom vystupoval ako komisionár komitenta ZŤS Strojárne, a. s., s tým, že ponuka na odkúpenie bola doručená 14. 6. 2010. V tomto prípade je dôležité upozorniť na skutočnosť, že právny nástupca spoločnosti v konkurze kúpil majetok svojho konkurzného predchodcu cez tretiu firmu, s ktorou bol vo vzťahu komisionár – komitent. Na netransparentný postup pri prevodoch týchto pozemkov pritom mesto Námestovo upozornilo ministerstvo financií a stále žiada o ich odkúpenie. Listinná a mailová dokumentácia medzi mestom Námestovo a Ministerstvom financií Slovenskej republiky ohľadne žiadosti o odkúpenie pozemkov sa nachádza priamo na ministerstve a z toho dôvodu nebude ani priložená k interpelácii. Informácie o vyššie uvedených skutočnostiach je možné zistiť z verejne dostupných zdrojov a registrov. Na základe vyššie uvedeného sa preto na ministra obraciam v tejto veci a dovoľujem si ho požiadať o vysvetlenie, zodpovedanie nasledujúcich otázok. Ako si ministerstvo financií ako ústredný orgán štátnej správy, zodpovedný aj za zákonné, transparentné, hospodárne, účelné a účinné nakladanie s majetkom štátu uplatňovalo v postavení veriteľa svoje záložné právo na nehnuteľnosti zapísané na liste vlastníctva č. 642, obec Námestovo, katastrálne územie Slanica, ktorého výška podľa dostupných informácií môže byť až 1 660 000 eur? Druhá otázka. Ako je možné, že nehnuteľnosti, ktoré chcelo odkúpiť mesto Námestovo, teda subjekt verejnej s správy, za účelom vyriešenia vzťahu k skládke komunálneho odpadu, teda v prospech občanov, sa stali majetkom súkromnej obchodnej spoločnosti? Toto sú otázky, ktoré ma skutočne veľmi zaujímajú, akým spôsobom minister financií zodpovie, pretože komunikáciu, ktorá bola vedená medzi občanom, mestom aj ministrom financií, som dostala k dispozícii. Má ju aj samotné ministerstvo financií a mne z toho vyplýva jasne, že ministerstvo nemá záujem riešiť veci. Otázka je, či tento záujem, nie je to preto, že je nejakým spôsobom spojená s firmou, ktorá odkúpila – podľa mňa neprávom – pozemky, alebo aký iný záujem tam môže byť? Takže budem čakať na odpoveď od pána ministra. Druhá interpelácia, tá je z úplne iného súdku a súvisí s dnešnými udalosťami, ktoré sme sa, ktoré som sa vlastne dočítala v správach, a zároveň som bola na to upozornená takisto občanmi. Interpeláciu dávam na ministra dopravy, výstavby a regionálneho rozvoja Jána Počiatka, aj keď si uvedomujem, že je to celkom tenký ľad, alebo si mnohí poviete, že načo takáto interpelácia na ministra dopravy, ale bude to taký apel na ministerstvo, pretože aj keď ide o ochranu základných ľudských práv a slobôd, verím, že to, že ministerstvo má zmluvu s firmou, s dotknutou firmou, na ktorú, vlastne kvôli ktorej tá interpelácia vznikla, lebo tiež by ma zaujímal názor, či bude vôbec ministerstvo konať, či sa aspoň nejakým spôsobom ohradí voči konaniu dotknutej súkromnej firmy. Takže predkladám interpeláciu: „Základné práva a slobody sa zaručujú na území Slovenskej republiky všetkým bez ohľadu na pohlavie, rasu, farbu pleti, jazyk, vieru, a náboženstvo, politické či iné zmýšľanie, národný alebo sociálny pôvod, príslušnosť k národnosti alebo etnickej skupine, majetok, rod alebo iné postavenie. Nikoho nemožno z týchto dôvodov poškodzovať, zvýhodňovať alebo znevýhodňovať. Zákaz diskriminácie je ustanovený aj vo všetkých základných ľudskoprávnych medzinárodných dokumentoch, akými sú Všeobecná deklarácia ľudských práv, Dohovor o ochrane ľudských práv a základných slobôd alebo Charta základných práv Európskej únie, a v neposlednom rade aj v zákone z našej dielne: č. 365/2004 o rovnakom zaobchádzaní v niektorých oblastiach a ochrane pred diskrimináciou a o zmene a doplnení niektorých zákonov (antidiskriminačný zákon). Všetky tieto právne dokumenty vrátane Ústavy Slovenskej republiky garantujú každému slobodu zmýšľania, viery a náboženstva a túto garanciu dodržiavania základných práv a slobôd je každý štát povinný na svojom území zabezpečiť. Dnes sme zaregistrovali podnet od občanov, ktorí sú rozhorčení prístupom súkromnej prepravnej spoločnosti WAGON SERVICE travel, s. r. o., so sídlom v Bratislave v otázke jej prístupu pri poskytovaní služieb vo vzťahu ku klientom, ktorí majú iné zmýšľanie ako vedenie, resp. zamestnanci tejto spoločnosti. Konkrétne. Fórum života ako spoluorganizátor historicky prvého Národného pochodu za život na Slovensku oslovilo železničnú spoločnosť WAGON SERVICE travel, s. r. o., s prosbou o spoluprácu, pričom mali záujem v dňoch 21. a 22. septembra vypraviť špeciálny vlak z Bratislavy do Košíc severnou trasou, aby tak uľahčili presun očakávaného veľkého množstva ľudí. Odpoveď spoločnosti WAGON SERVICE bola negatívna, na tom by nebolo nič zarážajúce, keďže ide skutočne o súkromnú spoločnosť, ale v odôvodnení znelo: Po dôkladnom zvážení a analyzovaní problematiky, sme dospeli k názoru, že náš pohľad na ochranu života pred a po počatí je iný ako váš, preto nedokážeme vybaviť prijatú požiadavku k vašej spokojnosti. Takýto prístup menovanej spoločnosti pri poskytovaní služieb svojim zákazníkom je nielen zarážajúci, ale podľa nášho názoru je otvorene diskriminačný, a to tak z pohľadu medzinárodných zmlúv, ktorými je Slovenská republika viazaná, ako aj vnútroštátnej legislatívy. Už spomenutý antidiskriminačný zákon označuje takéto konanie ako priamu diskrimináciu, pričom v zmysle § 3 ods. 1 sa vzťahuje aj na oblasť poskytovania tovaru a služieb. Spoločnosť WAGON SERVICE travel má uzatvorené aj zmluvy so štátom, a to s ministerstvom dopravy, výstavby a regionálneho rozvoja, a teda je platená aj z daní nás všetkých, daňových poplatníkov. Štát, ktorý je povinný zabezpečiť uplatňovanie ľudských práv a slobôd na svojom území, tak uzatvára obchodné zmluvy so spoločnosťami, ktoré tieto práva a slobody nerešpektujú, čím poškodzujú alebo znevýhodňujúcu svojich klientov, a toleruje, aby takéto spoločnosti voči jeho občanom porušovali ústavu Slovenskej republiky, zákony Slovenskej republiky, dokonca právo Európskej únie. Nazdávame sa, že ministerstvo dopravy, výstavby a regionálneho rozvoja, ktoré v týchto obchodných vzťahoch ako zástupca štátu vystupuje, by takéto praktiky menovanej obchodnej spoločnosti nemalo tolerovať a malo by sa zásadným spôsobom postaviť k otázke ďalšej spolupráce s touto spoločnosťou. Na základe vyššie uvedeného sa preto na vás obraciam formou interpelácie a dovoľujem si vás požiadať o vysvetlenie týchto otázok.“ (Odkašlanie. Krátka pauza.) Prepáčte, kolegovia, ale chcela som sa napiť, ale nepodarilo sa. Takže otázky. Ako hodnotíme konanie spoločnosti z pohľadu medzinárodného práva, práva Európskej únie, Ústavy Slovenskej republiky a antidiskriminačného zákona? Po druhé nazdávate sa (odkašlanie), ďakujem kolegom, nazdávate sa, že je správne, ak má štát, konkrétne ministerstvo dopravy, výstavby a regionálneho rozvoja uzatvorené obchodné zmluvy so spoločnosťou, ktorá zjavne nerešpektuje ľudské práva a základné slobody vo vzťahu k svojim partnerom a klientom? (Prinesenie pohára vody.) Ďakujem pekne. (Reakcie z pléna.) Zapíšem si a budem si to dlho pamätať. Ďakujem za solidaritu. (Povedané so smiechom.) Aké kroky vo vzťahu k spoločnosti WAGON SERVICE travel, s. r. o., mieni Ministerstvo dopravy, výstavby a regionálneho rozvoja Slovenskej republiky, aby sa takáto situácia v budúcnosti neopakovala a aby toto ministerstvo udržiavalo obchodné vzťahy s takými osobami, ktoré rešpektujú ľudské práva a základné slobody, osobitne slobody viery, náboženstva a iného zmýšľania a princíp nediskriminácie. Na záver, teda toto je celá interpelácia, na záver opäť zopakujem, že viem, že možno je zvláštna v tom, že interpelujem ministra dopravy ohľadom ľudských práv, ale, bohužiaľ, ako som v interpelácii povedala, aj tejto súkromnej spoločnosti platíme peniaze, ktoré idú od nás občanov, od daňových poplatníkov. Preto si myslím, že aj ministerstvo by mohlo dohliadať na to, aby si táto spoločnosť plnila základné svoje povinnosti. To znamená, aby neporušovalo nielen zákony, ale aj zákony Európskej únie. Ďakujem pekne.